b'\n_START_ARTICLE_\nFernando Pessoa\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Lisabonu. Od sedme godine \xc5\xbeivio je u ju\xc5\xbenoafri\xc4\x8dkom gradu Durbanu, gdje mu je o\xc4\x8duh bio portugalski konzul. Zarana je \xc4\x8ditao i pisao na engleskom, na kojem je napisao i prve stihove, \xc5\xbeele\xc4\x87i postati veliki pjesnik na tom jeziku._NEWLINE_Vra\xc4\x87a se u Portugal 1905. i zapo\xc4\x8dinje studij portugalske knji\xc5\xbeevnosti. Prekinuv\xc5\xa1i studij, radi kao inokorespondent i prevoditelj. Objavljuje u avangardnim revijama, posebno u modernisti\xc4\x8dkom Orpheu, kojeg je utemeljio 1915. Intenzivno \xc4\x8dita o poeziji, estetici i filozofiji. Prvu knjigu poezije "Antinous" objavljuje na engleskom 1918., zatim objavljuje jo\xc5\xa1 dvije. Prvu knjigu na portugalskom ("Masa\xc5\xbea") objavljuje 1934. Pro\xc5\xa1la je nezapa\xc5\xbeeno, i Pessoa idu\xc4\x87e godine umire gotovo nepoznat._NEWLINE_Tijekom 40-ih godina 20. stolje\xc4\x87a njegove pjesme privla\xc4\x8de pozornost u Portugalu i Brazilu, zatim i \xc5\xa1ire, te postaje klasikom europske i svjetske knji\xc5\xbeevnosti. Tome je pomogla i pojava Pessoinih "Sabranih djela" u 11 svezaka ("Obras Completas", 1942\xe2\x80\x9347). Originalnost njegova opusa je me\xc4\x91u ostalim i u \xc4\x8dinjenici da je pisao pod vi\xc5\xa1e od 70 pseudonima, koje je nazivao heteronimima. Pessoini heteronimi nisu autorove razli\xc4\x8dite "varijante", ili tek imena iza kojih stoji jedinstvena knji\xc5\xbeevna vizija. Heteronimi funkcioniraju kao posebni autori, s vlastitim jezikom, biografijom i nazorima. \xc4\x8cesto imaju opre\xc4\x8dnu poetiku i stil. Pessoa je kroz heteronime uobli\xc4\x8dio svoja bogata pjesni\xc4\x8dka nagnu\xc4\x87a, koja su ponekad bila u krajnjem proturje\xc4\x8dju._NEWLINE_Neki Pessoini heteronimi su otkriveni tek u 21. stolje\xc4\x87u, a \xc4\x8detiri se isti\xc4\x8du me\xc4\x91u ostalima - Alberto Caeiro, Ricardo Reis, \xc3\x81lvaro de Campos i Bernardo Soares. Prva "trojica" su sudjelovali u literarnom \xc5\xbeivotu Pessoinog doba, i pisali oglede jedni o drugima u knji\xc5\xbeevnim revijama. Alberto Caeiro je u pjesmama slavio stvarala\xc4\x8dke procese i snage u prirodi. Djelo \xc3\x81lvara de Camposa je po mnogim karakteristikama nalikovalo na ameri\xc4\x8dkog pjesnika Walta Whitmana. Ricardo Reis je bio klasicist, zaokupljen pitanjima sudbine. Pod imenom Bernardo Soares je Pessoa napisao uglednu knjigu pjesni\xc4\x8dkih fragmenata, u obliku dnevnika. Na njoj je Pessoa radio zadnjih 20-ak godina prije smrti, i nije ju dovr\xc5\xa1io. Prvi put je objavljena u cjelovitom obliku 1982. i izazvala me\xc4\x91unarodnu pa\xc5\xbenju. Puni prijevod na engleski je iza\xc5\xa1ao 2001._NEWLINE_Pessoa je u svom liku i djelu utjelovio mnoge suprotstavljene struje modernizma: racionalno i iracionalno, revoltiranost tradicijom i istodobnu nostalgiju za njom, te\xc5\xbenju za apsolutnim i svijest o relativnome, \xc5\xbeelju za sjedinjenjem s drugima i neprekidan osje\xc4\x87aj samo\xc4\x87e. Autor je i ve\xc4\x87eg broja proznih djela - knji\xc5\xbeevnih eseja, ogleda iz estetike, filozofskih i ezoteri\xc4\x8dnih spisa, dnevni\xc4\x8dkih zapisa. Pisao je i beletristiku, ponajvi\xc5\xa1e krimi\xc4\x87e. Bitno je utjecao na sve kasnije pjesni\xc4\x8dke nara\xc5\xa1taje, pogotovo u portugalskom i \xc5\xa1panjolskom govornom podru\xc4\x8dju.'